
ইউনাইটেড ইন্টারন্যাশনাল ইউনিভার্সিটির সেন্টার ফর এনার্জি রিসার্চ-এর পরিচালক শাহরিয়ার আহমেদ চৌধুরী, সৌরশক্তি সংক্রান্ত প্রযুক্তি ও শিল্প খাতে তার প্রাতিষ্ঠানিক ও উদ্ভাবনী গবেষণা অবদানের জন্য এশিয়ান ফটোভোল্টায়িক ইন্ডাস্ট্রি অ্যাসোসিয়েশন (এপিভিআইএ) পুরস্কারে ভূষিত হয়েছেন। পুরস্কার বিতরণী অনুষ্ঠানটি ১৩তম এসএনইসি কনফারেন্স অ্যান্ড এক্সিবিশন (এটি বিশ্বের সর্ববৃহৎ সৌরশক্তি সংক্রান্ত সম্মেলন ও প্রদর্শনী)- এর অংশ হিসেবে গত ৩ জুন ২০১৯ তারিখে চীনের সাংহাই শহরে অনুষ্টিত হয়েছে। পুরস্কার হিসেবে তিনি সম্মাননা সনদ এবং ক্রেস্ট গ্রহণ করেছেন।
উল্লেখ্য যে, শাহরিয়ার আহমেদ চৌধুরী তার উদ্ভাবনী গবেষণা, শিক্ষা এবং সর্বোপরি নবায়নযোগ্য শক্তি খাতে গুরুত্বপূর্ণ অবদানের জন্য ইতোপূর্বে জাতিসংঘের মোমেন্টাম ফর চেইঞ্জ পুরস্কার, জার্মানির মিউনিখে ইন্টারসোলার (ইউরোপ) পুরস্কার এবং ওয়ার্ল্ড এডুকেশন কংগ্রেস থেকে এডুকেশন লিডারশিপ পুরষ্কার অর্জন করেছেন।
গত এক দশকেরও বেশি সময় ধরে শাহরিয়ার আহমেদ চৌধুরী বাংলাদেশে সৌরশক্তি খাতের উন্নয়নকল্পে শিক্ষা এবং বাণিজ্যিক ব্যবহার উভয় ক্ষেত্রেই নিরন্তর কাজ করে চলেছেন।

